钦定古今图书集成/明伦汇编/氏族典/第540卷 > 《廖用贤尚友录》 > 翟方进
## 钦定古今图书集成/明伦汇编/氏族典/第540卷 > 《廖用贤尚友录》 > 翟方进

按《汉书翟方进传》：“方进字子威，汝南上蔡人。家世微
贱，至方进父翟公，好学，为郡文学。方进年十二三失
父，给事太守府为小史，数为掾史所詈辱。从汝南蔡
父相，蔡父大奇其形貌，谓曰：‘小史有封侯骨，当以经
术进’。方进喜，因病归，辞后母，欲至京师受经，母怜其
幼，随之长安，织屦以给。方进读经博士，受《春秋》，积十”
馀年，经学明习。以射策甲科为郎。举明经，迁议郎，转
博士，迁朔方刺史，有威名。迁丞相司直，旬岁间免两
司隶，朝廷由是惮之。丞相宣甚器重焉。上以为任公
卿，徙京兆尹。坐太皇太后丧，烦扰百姓，左迁执金吾，
遂擢为丞相，封高陵侯。以灾异赐诏书，自杀。上秘之，
册赠丞相高陵侯印绶，天子临吊，谥曰“恭。”